Jóhanna Sigurðardóttir og Steingrímur J. Sigfússon , oddvitar ríkisstjórnarflokkanna.mbl.is / Golli Jóhanna Sigurðardóttir , forsætisráðherra hefur skipað starfshóp sem ætlað er að semja drög að siðareglum fyrir ráðherra í ríkisstjórn Íslands . Ber hópnum að hafa hliðsjón af sambærilegum siðareglum sem settar hafa verið í nágrannalöndum Íslands sem og nýsamþykktum reglum forsætisnefndar Alþingis um skráningu á fjárhagslegum hagsmunum alþingismanna og trúnaðarstörfum utan þings . Skal starfshópurinn jafnframt semja drög að siðareglum fyrir embættismenn og aðra starfsmenn stjórnsýslu ríkisins . Hópnum ber að vinna í samráði við stéttarfélög starfsmanna er starfa innan stjórnsýslu ríkisins og skal vinna hans m.a. byggja á viðmiðum um góða starfshætti ríkisstarfsmanna sem fjármálaráðuneytið gaf út 24. janúar 2006 og leiðbeiningum Evrópuráðsins og OECD um þetta efni . Starfshópinn skipa : Páll Þórhallsson , lögfræðingur í forsætisráðuneytinu , formaður , Halldóra Friðjónsdóttir , sérfræðingur í fjármálaráðuneytinu og Jón Ólafsson , prófessor og deildarforseti félagsvísindadeildar Háskólans á Bifröst . Starfshópnum er ætlað að skila tillögum sínum til forsætisráðherra eigi síðar en 15. september nk .